Valaki nagyot hibázott: titkos adatokkal teli pendrive hevert az út szélén | pendrive | Külföld | faktor.hu
Valaki nagyot hibázott: titkos adatokkal teli pendrive hevert az út szélén
Még a brit királynőről is tartalmazott titkos adatokat.
A londoni Heathrow repülőtér biztonsági intézkedéseinek legféltettebb titkait tartalmazta az a pendrive, amelyet egy észak-londoni utcán találtak. Az eszközt a Sunday Mirror című vasárnapi baloldali brit lapnak adta át megtalálója, egy helyi lakos - írja az MTI.
A lap beszámolója szerint a tárolón 76 dossziényi titkos adat volt. A pendrive egyebek mellett pontos térképekkel illusztrálva bemutatta, hogy II. Erzsébet királynő és kísérete milyen útvonalon közelíti meg Heathrow-t, ha utazik valahova, és ha megérkezik, milyen biztonsági intézkedések lépnek éltbe a repülőtéren.
Bár a 91 éves uralkodó külföldi utazásokra már nem vállalkozik, a pendrive hasonló titkos biztonsági eljárási tervekről tartalmazott adatokat arra az esetre, ha magas rangú kormánytisztviselők vagy külföldi állami vezetők, előkelőségek fordulnak meg Heathrow-n.
Nem ez az első ilyen incidens Nagy-Britanniában. Néhány éve "Top secret" megjelölésű, vagyis szupertitkos kormányiratokat hagyott a vonaton egy feledékeny brit tisztviselő. A narancssárga borítékba csomagolt hétoldalas jelentés az al-Kaida terrorszervezetről, valamint az iraki biztonsági erők felkészültségéről készített korabeli legfrissebb brit hírszerzési értékeléseket tartalmazta.